বাগেরহাট, ৮ জুলাই (শীর্ষ নিউজ ডটকম):  বাগেরহাটের মোড়েলগঞ্জ পৌরসভার সানকিভাঙা সরকারি প্রাথমিক বিদ্যালয় মাঠে একই সময়ে বিএনপি ও আওয়ামী যুবলীগ পাল্টাপাল্টি সভা ডাকায় ১৪৪ ধারা জারি করেছে উপজেলা প্রশাসন। আজ শুক্রবার ভোর ৬টা থেকে সন্ধ্যা ৬টা পর্যন্ত ১৪৪ ধারা জারি করা হয়েছে।  উপজেলা যুবলীগ সভাপতি মুশফিকুর রহমান বলেন, শুক্রবার সকালে মোড়েলগঞ্জ পৌরসভার সানকিভাঙা সরকারি প্রাথমিক বিদ্যালয় মাঠে উপজেলার হোগলাবুনিয়া ইউনিয়ন যুবলীগ এবং পৌরসভার ৯ নম্বর ওয়ার্ড যুবলীগের বর্ধিত সভা আহ্বান করে। উপজেলা বিএনপিও একই স্থানে সভা ডাকলে প্রশাসন আইনশৃঙ্খলা পরিস্থিতি  অবনতির আশঙ্কায় ওই মাঠে ১৪৪ ধারা জারি করেছে।  মোড়েলগঞ্জ উপজেলা নির্বাহি কর্মকর্তা মো. জহোর আলী বলেন, এ দুটি সংগঠনের কেউই প্রশাসনের কাছ থেকে স্কুল মাঠ ব্যবহারের অনুমতি নেয়নি। বৃহস্পতিবার রাতে মোড়েলগঞ্জ থানার ভারপ্রাপ্ত কর্মকর্তা আব্দুল খালেক এলাকার আইনশৃঙ্খলা পরিস্থিতির অবনতি হওয়ার আশঙ্কার কথা লিখিতভাবে জানালে রাত ৩টায় মাইকিং করে স্কুল মাঠে ১২ ঘণ্টার জন্য ১৪৪ ধারা জারি করা হয়েছে। মোড়েলগঞ্জ থানার ভারপ্রাপ্ত কর্মকর্তা আব্দুল খালেক বলেন, আইনশৃঙ্খলা পরিস্থিতি স্বাভাবিক রাখতে মাঠ এলাকায় পুলিশ মোতায়েন করা  হয়েছে।  (শীর্ষ নিউজ ডটকম/প্রতিনিধি/ডিএইচ/এমএইচ/১৩.১২ঘ.)